V období december 2014 -  január 2015 vykonali inšpektori Slovenskej obchodnej inšpekcie (ďalej len SOI)  kontrolu dodržiavania povinností pri uvádzaní biocídnych výrobkov na trh, ustanovených zákonom č. 319/2013 Z. z. o pôsobnosti orgánov štátnej správy pre sprístupňovanie biocídnych výrobkov na trh a ich používanie a o zmene a doplnení niektorých zákonov (ďalej len zákon), nariadením Európskeho parlamentu a Rady (EÚ) č. 528/2012 o sprístupňovaní biocídnych výrobkov na trhu a ich používaní (ďalej len nariadenie) a delegovaným nariadením komisie (EÚ) č. 1062/2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (ďalej len nariadenie č. 1062/2014).

Biocídne výrobky  sú: 
a)	látky alebo zmesi vo forme, v ktorej sa dodávajú používateľovi, ktoré pozostávajú z jednej alebo viacerých účinných látok, obsahujú takéto látky, alebo ich vytvárajú a sú určené na ničenie, odpudzovanie a zneškodňovanie škodlivých organizmov, zabránenie ich škodlivému účinku alebo ochranu proti akémukoľvek škodlivému organizmu akýmkoľvek spôsobom, ktorý nie je len fyzikálnym alebo mechanickým pôsobením,
b)	 látky alebo zmesi vyrobené z látok alebo zmesí, na ktoré ako také sa nevzťahuje prvá zarážka, ale sú určené na ničenie, odpudzovanie a zneškodňovanie škodlivých organizmov, zabránenie ich škodlivému účinku alebo ochranu proti akémukoľvek škodlivému organizmu akýmkoľvek spôsobom, ktorý nie je len fyzikálnym alebo mechanickým pôsobením,
c)	ošetrený výrobok, ktorý má primárne biocídnu funkciu, sa považuje za biocídny výrobok

Podnikateľ (výrobca, dovozca, distribútor) pred uvedením biocídneho výrobku na trh požiada Ministerstvo hospodárstva SR, odb. Centrum pre chemické látky a prípravky (ďalej len Centrum) o zapísanie  do Registra biocídnych výrobkov sprístupnených na trhu v Slovenskej republike (ďalej len register BV). Centrum po vyhodnotení predloženej dokumentácie vydá rozhodnutie o zapísaní biocídneho výrobku do registra BV a pridelí mu registračné číslo. Podnikateľ môže uviesť alebo sprístupniť BV na trh   v nasledujúci deň po jeho zapísaní  do registra BV.

V súčasnosti v Európskej spoločnosti prebieha  realizácia  pracovného programu zameraného na posúdenie všetkých účinných látok, nachádzajúcich sa v biocídnych  výrobkoch. Na trh môžu  byť  uvádzané len tie biocídne výrobky, ktorých účinné látky sú hodnotené alebo budú v rámci tohto programu posúdené podľa nariadenia č. 1062/2014.  Pri hodnotení a schválení účinnej látky je stanovený termín, dokedy biocídne výrobky s obsahom konkrétnej účinnej látky musia byť autorizované.

Cieľom zákona je, aby na trh boli uvádzané len objektívne posúdené biocídne výrobky s maximálnou účinnosťou a minimálnymi rizikami pre ľudí, zvieratá a životné prostredie. 

Slovenská obchodná inšpekcia , ako kontrolný orgán vnútorného trhu, je oprávnená pri výkone kontroly preverovať, či podnikatelia dodržiavajú ustanovenia tohto zákona a ukladať pokuty za správne delikty v zmysle § 31 tohto zákona.

Predmetom kontroly bolo dodržiavanie povinností podnikateľov pri uvádzaní biocídnych výrobkov na trh, ustanovených v zákone a v nariadení.
Cieľom kontroly  bolo vyselektovať z trhu SR biocídne výrobky s obsahom  účinných látok, na ktoré sa vzťahuje zákaz uvádzania alebo sprístupňovania na trh podľa 20 zákona,  ako aj preveriť u ostatných biocídnych výrobkov dodržiavanie povinností ustanovených v zákone a nariadení pri ich uvedení  na trh, najmä:
•	podať žiadosť na Centrum o zápis biocídneho výrobku do registra BV, príp. žiadosť o autorizáciu biocídneho výrobku,
•	uvádzať na trh len tie biocídne výrobky, ktoré obsahujú účinnú látku, ktorá sa nachádza v nariadení č. 1062/2014 alebo už bola hodnotená,
•	klasifikovať, baliť a označovať   biocídny výrobok podľa článku 69 nariadenia (okrem tých, ktoré  obsahujú ako účinnú látku mikroorganizmy), 
•	vyhotoviť  kartu  bezpečnostných  údajov  (ďalej len KBÚ) podľa článku 70  nariadenia,
•	poskytnúť  KBÚ   Národnému    toxikologickému   informačnému    centru   a každému príjemcovi (okrem spotrebiteľa). 
•	pri propagácii a reklame biocídneho výrobku dodržiavať požiadavky podľa článku 72 nariadenia .
•	dodržiavať  požiadavky  pri  predaji  biocídnych výrobkov, ako  nebezpečných  chemických  látok  alebo zmesí.
•	dodržiavať termíny na sprístupňovanie tých biocídnych výrobkov, ktoré nebudú autorizované alebo ak   niektorá jeho účinná látka  nie je schválená.

      Výsledky kontroly biocídnych výrobkov
 
V rámci kontrolnej akcie, ktorá bola zameraná na dodržiavanie zákona a nariadenia, inšpektori SOI vykonali 54 kontrol u 10 výrobcov a 36 distribútorov . Bolo prekontrolovaných   187 druhov biocídnych výrobkov, z toho u 31 druhov boli zistené nedostatky, čo predstavuje 16,6 %. Prevažnú väčšinu nedostatkov predstavujú  biocídne výrobky s nedostatkami v označení  a  neoznámené Centru.  
Ďalších 30 kontrol bolo vykonaných vo veľkoskladoch a maloobchodných predajniach, ktoré  boli zamerané najmä na zistenie informácií o výrobkoch, ich výrobcoch resp. distribútoroch ako aj o výskyte biocídnych výrobkov v predaji po lehote, ktorá je stanovená v zákone na ich dopredaj  ak predmetná účinná látka nie je schválená alebo ak na biocídny výrobok nebola podaná žiadosť na autorizáciu, prípadne o výskyte biocídnych výrobkov  s obsahom účinných látok, na  ktorých sa vzťahuje zákaz uvádzania na trh podľa nariadenia
Všetky  kontrolované subjekty predložili oprávnenia na podnikanie v súlade s požiadavkami na predmetnú podnikateľskú činnosť.

1.  Kontrola   biocídnych výrobkov so zakázanými účinnými látkami

Počas kontrolnej akcie neboli zistené žiadne biocídne výrobky s obsahom účinných látok,  ktoré nebudú hodnotené a na ktorých sa vzťahuje podľa nariadenia zákaz uvádzania na trh. 

2.  Oznámenie biocídnych výrobkov 

Podnikateľ, ktorý chce  uviesť alebo sprístupniť na slovenský trh  biocídny výrobok, požiada podľa § 20 zákona Centrum    o zapísanie biocídneho výrobku do registra BV. Podnikateľ môže uviesť alebo sprístupniť BV na trh   v nasledujúci deň po jeho zapísaní  do registra BV.
Z kontrolovaných 187 druhov biocídnych výrobkov 15 druhov bolo uvedených na trh bez toho, aby boli zapísané do registra BV, čo predstavuje 8,0 % 
Napríklad:

•	Biocídne výrobky SUPER COBRA SUPER Insecticide Insect Killer 400 ml Kills crawling insects,  SUPER COBRA SUPER Insecticide Insect Killer 400 ml Kills flying insects, Biolit KIDS elektrický odparovač s tekutou náplňou 35ml, Biolit KIDS náhradná tekutá náplň 35ml, Silikónový náramok s repelentným účinkom a  BEAPHAR antiparazitný obojok boli uvádzané na trh,  pritom neboli prihlásený do  registra BV Centra.

3. Autorizácia biocídnych  výrobkov

V súčasnosti prebieha podľa nariadenia hodnotenie existujúcich účinných látok. Účinné látky  po hodnotení a schválení pre jednotlivé typy BV sa zaradia do zoznamu schválených účinných látok s účinnosťou  o 2 roky od dátumu zaradenia. Do tohto termínu  podnikateľ, ktorý uvádza  na  trh  biocídny výrobok  s  predmetnou  účinnou  látkou, je povinný v zmysle 
§ 20 zákona  podať žiadosť  Centru o autorizáciu biocídneho výrobku, alebo osvedčenú kópiu o prijatí žiadosti o autorizáciu biocídneho výrobku príslušným orgánom iného členského štátu. O ďalšie tri roky musí byť autorizácia biocídneho výrobku vykonaná.
Ak podnikateľ nemieni autorizovať biocídny výrobok a nepodá žiadosť o autorizáciu, sprístupňovanie takého biocídneho výrobku na trh sa ukončí do 180 dní od  dátumu nadobudnutia účinnosti zaradenia účinnej látky do zoznamu. 

Počas kontrolnej akcie boli zistené v ponuke na predaj 4 druhy biocídnych výrobkov po lehote, ktorá bola určená nariadením na ich dopredaj, nakoľko podnikatelia nepodali  žiadosti o ich autorizáciu. 

Napríklad:

•	Podnikateľ, uvádzajúci na trh výrobok VIKTORY – deratizačná nástraha proti potkanom a myšiam 500 g, nepodal žiadosť  o autorizáciu v stanovenej lehote, z tohto dôvodu mohol výrobok dopredať  len do 29.12.2013.

4.  Kontrola  karty bezpečnostných údajov (KBÚ)

Zákon  ukladá podnikateľovi povinnosť vyhotoviť  KBÚ pre každý biocídny výrobok,  ktorý je klasifikovaný ako nebezpečný. KBÚ  je povinný poskytnúť Národnému toxikologickému informačnému centru a  každému odberateľovi  biocídneho výrobku (okrem spotrebiteľa)  najneskôr s prvou dodávkou, aby príjemca mohol prijať účinné opatrenia týkajúce sa ochrany života, zdravia ľudí a  životného prostredia.

Po obsahovej stránke KBÚ musí spĺňať požiadavky § 6  zákona č. 67/2010 Z.z. o podmienkach uvedenia chemických látok a chemických zmesí na trh a o zmene a doplnení niektorých zákonov  (ďalej len chemický zákon) a nariadeniu REACH.

Predmetom kontroly boli KBÚ tých biocídnych výrobkov, ktoré boli klasifikované ako nebezpečné. Z prekontrolovaných 84 KBÚ  na 6 druhov biocídnych výrobkov  nemali  podnikatelia vypracované KBÚ (7,1%) pri prvej kontrole. Tieto KBÚ  boli  zaslané Národnému  toxikologickému informačnému centru ako aj príjemcom biocídnych výrobkov až po ich vypracovaní. 
Z obsahovej stránky  KBÚ boli zistené nedostatky v 4 prípadoch (4,8%), keď klasifikácie zložiek zmesi neboli uvedené podľa nariadenia REACH. 
Správnosť klasifikácie zmesi bola prekontrolovaná v každom prípade. Nesprávna výsledná klasifikácia počas kontrolnej akcie nebola zistená.

Napríklad:

•	U biocídnych výrobkoch  SUPER COBRA SUPER Insecticide Insect Killer 400 ml Kills crawling insects,  SUPER COBRA SUPER Insecticide Insect Killer 400 ml Kills flying insects a  VIKTORY – deratizačná nástraha proti potkanom a myšiam 500 g nebola pri prvej kontrole vypracovaná KBÚ a nebola splnená ani   požiadavka zákona zaslať KBÚ každému  príjemcovi a Národnému toxikologickému informačnému centru.
•	U výrobkoch DUOZON 100 L 800 ml  a Dezinfekčný čistič klasifikácie zložiek zmesi neboli uvedené podľa nariadenia REACH. 

5.   Kontrola označovania  biocídnych výrobkov 

Označovanie biocídnych výrobkov musí byť v súlade s požiadavkami  článku 69 nariadenia. Ak ide o nebezpečnú zmes, jej označovanie musí obsahovať  aj údaje stanovené  v § 3 a  § 46 chemického zákona.  
Označovanie biocídnych výrobkov,  balených v aerosólovom rozprašovači,  musí vyhovovať navyše požiadavkám Nariadenia vlády č. 46/2009 Z.z. ktorým sa ustanovujú požiadavky na aerosólové rozprašovače.

Z prekontrolovaných 187 druhov biocídnych výrobkov u 23 druhov (12,3%) boli zistené nedostatky v označovaní. 
Najvážnejším nedostatkom  boli chýbajúce  informácie na etikete v štátnom jazyku.

   Ďalšími nedostatkami boli :
•	chýbajúce informácie o účinnej látke a jej koncentrácii v metrických jednotkách,
•	chýbajúce identifikačné údaje podnikateľa uvádzajúceho ho na trh,
•	chýbajúce informácie o priamych alebo nepriamych vedľajších účinkoch a pokyny na poskytnutie prvej pomoci,
•	chýbajúce číslo výrobnej šarže, dátum spotreby,
•	neuvedený čas potrebný na biocídny účinok, 
•	chýbajúce pokyny  na  bezpečné  zneškodnenie  biocídneho  výrobku  a  jeho  obalu  vrátane  zákazu opakovaného použitia obalu,
•	chýbajúce  upozornenie „pred použitím si prečítajte priložený návod na použitie“.

    Napríklad:

•	V označení biocídneho výrobku Dezinfekčný čistič neboli uvedené identifikačné údaje podnikateľa uvádzajúceho ho na trh.
•	U výrobku PRO TEC KLIMA fresh aircodition 100 ml   chýbalo  v označení názov účinnej látky a  jej koncentrácia v metrických jednotkách, číslo registrácie, podrobnosti o priamych alebo nepriamych vedľajších účinkoch a pokyny na poskytnutie prvej pomoci ako aj  upozornenie „pred použitím si prečítajte priložený návod na použitie“.
•	V označení výrobku VIKTORY deratizačná nástraha proti potkanom a myšiam 500 g  chýbali pokyny na bezpečné zneškodnenie BV a jeho obalu, číslo výrobnej šarže, dátum spotreby a identifikačné údaje podnikateľa uvádzajúceho ho na trh.
•	Informácie v označení výrobkov SUPER COBRA SUPER Insecticide Insect Killer 400 ml Kills crawling insects, GANDEGGINA millefiori profumata2000ml umývací, bieliaci a dezinfekčný prostriedok s baktericídnym a fungycidnym pôsobením, Biorep 150ml, Flóraszept (zelený) 1000ml, Domestos Fehérítő Izbjeljivač (biely) 750ml, Domestos 24H PLUS citrus fresh (žltý) 750ml, Domestos 24H PLUS atlantic fresh (modrý) 750ml a Caosept 500ml antibakteriálne tekuté mydlo neboli uvedené v kodifikovanej podobe štátneho jazyka.

6.   Kontrola balenia biocídnych výrobkov

Balenie  biocídnych  výrobkov  musí spĺňať požiadavky  článku 69 nariadenia ako aj  § 3 a  
§ 47 chemického zákona.
Pri kontrole balenia biocídnych výrobkov sa inšpektori zamerali hlavne na bezpečnosť obalu, aby nemohlo dôjsť k úniku  nebezpečnej látky alebo zmesi   a k ohrozeniu alebo poškodeniu zdravia ľudí alebo životného prostredia; aby obaly boli zreteľne odlišné od obalov bežne používaných na potraviny, krmivá, pitnú vodu a lieky; aby obaly nemali lákavý tvar alebo takú dekoráciu, ktorá by uvádzala spotrebiteľa do omylu alebo vzbudzovala zvedavosť detí; aby obaly jedovatých, mimoriadne horľavých, veľmi horľavých, škodlivých a žieravých látok a zmesí boli vybavené hmatovým upozornením na nebezpečenstvo pre ľudí s poruchou zraku a nevidomých; a pri jedovatých a žieravých látok a zmesí  navyše aj  s uzávermi odolnými proti otvoreniu deťmi.

Inšpektori  počas kontrolnej akcie zistili 1 druh biocídneho výrobku s nedostatkom v balení s názvom VIKTORY deratizačná nástraha proti potkanom a myšiam 500 g, ktorý bol balený v igelitovom obale so zipsom „zip-zap“. Takýto obal nie je dostatočne bezpečný a  nespĺňa požiadavku na  zreteľne odlíšený obal od bežne používaného na potraviny a krmivá, navyše môže dôjsť k úniku  nebezpečnej   zmesi   a k ohrozeniu alebo poškodeniu zdravia ľudí alebo zvierat.

7. Propagácia a reklama

Pri reklame biocídneho výrobku musí podnikateľ vždy uviesť v zmysle článku 72 nariadenia  upozornenie:
 „Používajte biocídy bezpečným spôsobom. Pred použitím si vždy prečítajte etiketu a informácie o výrobku.“ 
Tieto vety musia byť jasne odlíšené od ostatných častí reklamy a čitateľné.
 
V reklamách na biocídne výrobky sa výrobok nesmie prezentovať spôsobom, ktorý je zavádzajúci, pokiaľ ide o riziká vyplývajúce z výrobku pre zdravie ľudí, zdravie zvierat alebo pre životné prostredie alebo pokiaľ ide o jeho účinnosť. 

Propagačné a reklamné materiály nesmú obsahovať údaje:  „biocídny výrobok s nízkym rizikom“, „netoxický“, „neškodný“, „prírodný“, „šetrný k životnému prostrediu“, „šetrný k zvieratám“ ani žiadne iné podobné označenie.

Z kontrolovaných propagačných materiálov v 7 prípadoch bolo zistené chýbajúce upozornenie podľa nariadenia. 

8.  Podmienky predaja biocídnych výrobkov, klasifikovaných ako nebezpečné

 Podľa § 52 zákona č.355/2007 Z. z. o ochrane, podpore a rozvoja verejného zdravia a o zmene a doplnení niektorých zákonov, „veľmi jedovaté  látky a zmesi“ sa nesmú vydávať a predávať fyzickým osobám, „jedovaté látky a zmesi“  môžu byť predávané výhradne osobám starším ako 18 rokov, v prípade samoobslužného predaja ich môže vydávať len predavač a   nemôžu byť predávané v predajniach požívatín a hračiek.
Podľa prílohy XVII.  Nariadenia Európskeho parlamentu a Rady (ES) č. 1907/2006 o registrácii, hodnotení, autorizácii  a  obmedzovaní  chemických látok (REACH) a o zriadení 
Európskej chemickej agentúry, chemické látky a zmesi, klasifikované ako  „karcinogénny kategórie 1 alebo 2“, „mutagénny kategórie 1 alebo 2“, „poškodzujúci reprodukciu kategórie 1 alebo 2“ nemôžu byť predávané širokej verejnosti.

Počas kontrolnej akcie neboli inšpektormi zistené žiadne porušenia podmienok predaja biocídnych výrobkov. 

Opatrenia

1.	Vo všetkých kontrolovaných prevádzkarniach boli spísané inšpekčné záznamy a  vydané záväzné pokyny na odstránenie zistených nedostatkov. 

2.	Pri zistení nedostatkov boli podnikatelia vyzvaní na ich dobrovoľné odstránenie v súlade s Nariadením Európskeho parlamentu a Rady (ES) č. 765/2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje Nariadenie (EHS) č. 339/93.
Počas kontrolnej akcie boli podnikateľmi dobrovoľne stiahnuté z predaja alebo z trhu 3 druhy biocídnych výrobkov v počte 254 kusov  v hodnote 902,34 €.

3.	V zmysle  §-u 6  ods. 1 písm. a) bod  1. zákona  č. 128/2002 Z. z.,  o  štátnej  kontrole vnútorného trhu, vo veciach ochrany  spotrebiteľa..., boli uložené opatrenia  na zákaz predaja alebo dodávky  u   4  podnikateľských   subjektov   na   16  druhov  biocídnych  výrobkov  v  celkovej hodnote 310,20 €  pre vážne nedostatky, ktoré môžu ohroziť zdravie spotrebiteľov. 

4.	S podnikateľmi, ktorí sa dopustili opakovane správneho deliktu v oblasti uvedenia biocídnych výrobkov na trh, prípadne nesplnili vydané opatrenie na odstránenie zisteného nedostatku, budú zahájené správne konania o uložení pokút podľa § 17 zákona. 

Záver

Kontrolná akcia bola zameraná na dodržiavanie požiadaviek zákona a nariadenia pri uvádzaní biocídnych výrobkov na trh.

Kontroly boli vykonané u 46 podnikateľov, uvádzajúcich biocídne výrobky na trh. Bolo  prekontrolovaných 187 druhov biocídnych výrobkov, z toho u 31 druhov boli zistené nedostatky, čo predstavuje 16,6 %. Z toho vyplýva, že  u každého šiesteho kontrolovaného biocídneho výrobku bol zistený nesúlad s požiadavkami všeobecne záväzných platných právnych predpisov. V porovnaní s kontrolnou akciou v roku 2013, kedy 16,4 % kontrolovaných výrobkov malo nedostatky, môžeme  konštatovať, že výsledky boli na rovnakej úrovni. 

Nedostatky boli zistené najmä u tých podnikateľov, ktorí sa s predmetnou podnikateľskou činnosťou  zaoberajú krátky čas. Boli však aj takí ,  ktorí nemienili autorizovať svoje biocídne výrobky a uvádzali ich na trh aj po termíne, ktorý bol stanovený na ich dopredaj, hoci tie boli už vymazané z registra biocídnych výrobkov uverejnených na stránke MH SR Centrum pre chemické látky a prípravky. Počas kontrolnej akcie bolo zistených 15 biocídnych výrobkov (8,0 %) bez predbežného oznámenia a súhlasného rozhodnutia Centra. 

Podnikatelia nemali pri prvej kontrole vypracované karty bezpečnostných údajov u 7,1 % biocídnych výrobkov, klasifikovaných ako nebezpečné. U týchto   biocídnych výrobkov nebola splnená požiadavka chemického zákona zaslať ich odberateľom a Národnému  toxikologickému informačnému centru. 

Kontrolou označovania bolo zistené, že 23 druhov biocídnych výrobkov (12,3%) nevyhovovalo požiadavkám zákona. Najzávažnejšími nedostatkami, ktoré môžu  ohroziť  zdravie ľudí alebo životné prostredie, boli prípady, keď  na výrobkoch    informácie v označení neboli v štátnom jazyku, pritom biocídne výrobky boli klasifikované  ako škodlivé alebo dráždivé.

Závažným nedostatkom bol aj  prípad, keď obal deratizačnej náhrady proti potkanom a myšiam bol balený v igelitovom obale, ktorý sa používa aj na potraviny a krmivá. Okrem toho nebola splnená požiadavka na bezpečnosť obalu, nakoľko mohlo dôjsť k úniku  nebezpečnej zmesi a k ohrozeniu alebo poškodeniu zdravia ľudí alebo zvierat.

Porovnaním výsledkov tejto kontrolnej akcie s výsledkami z  kontrolnej akcie v roku 2013   môžeme konštatovať, že  boli na rovnakej úrovni. Podstatný pokles bol  zistený  vo výskyte biocídnych výrobkov na trhu bez vypracovanej karty bezpečnostných údajov (7,1 %) oproti výsledkom v roku 2013 (13,0 %), naopak však sa zvyšoval počet neoznámených biocídnych výrobkov Centre v ponuke pre spotrebiteľov z 3,5 % na 8,0 %. 
Nedostatky zistené v označení výrobkov boli pri obidvoch kontrolných akciách na rovnakej úrovni (12,7% a 12,3%), sú to však ešte stále neuspokojivé výsledky.

Vzhľadom na dosiahnuté výsledky ako aj na skutočnosť, že biocídne výrobky sú ponúkané spotrebiteľom na rôzne účely  v  stále  širšom sortimente,  Slovenská obchodná inšpekcia bude tejto problematike naďalej venovať zvýšenú pozornosť. 

Príloha 1

Počet kontrolovaných biocídnych výrobkov podľa jednotlivých typov 

Typ

Názov typu výrobku	
Počet biocíd.
výrobkov	

   1	
Biocídne výrobky na osobnú hygienu	         
        4	
  
   2	
Dezinfekčné prípravky na súkromné a profesionálne použitie	
       72	
   
   3	
Biocídne výrobky na veterinárnu hygienu          	
          1	
  
   4	
Dezinfekčné prípravky pre oblasť potravín a krmív	
          3	

   5	
Biocídne výrobky na dezinfekciu vody	
           2	
   
   7	
Konzervačné prípravky na povlaky	
           3	
   
   8	
Konzervačné prípravky na ochranu dreva	
          42	
  
  10	
Konzervačné prípravky na ochranu muriva	
            9	
  
  14	
Rodenticídy	
          10	
  
  18	
Insekticídy, akaracídy a iné prípravky na reguláciu iných článkonožcov	
          27	
  
  19	
Repelenty a atraktanty	 
          14